Drie kinders sterf tydens tref-en-trapArgieffoto: Kent Williamson Drie kinders is Vrydagmiddag op die R408 in die Oos-Kaap dood toe ŉ vragmotor hulle getref het. Kapt. Jackson Manatha, woordvoerder van die polisie, het gesê die vragmotor het omstreeks 16:10 op die R408 naby Mqonci Village tussen Dutywa en Ngcobo gery toe die kinders getref is. “Die kinders is almal jong seuns, onderskeidelik sewe, nege en 15 jaar oud,” het Manatha gesê. “Hulle name word weerhou totdat al die familielede in kennis gestel is van hul afsterwe.” Die kinders is almal op die toneel dood verklaar. Manatha het gesê die vragmotorbestuurder het nie stilgehou nie en versuim om die ongeluk by Dutywa-polisiestasie aan te meld. “Die polisie ondersoek ŉ saak van strafbare manslag en die versuim om stil te hou ná die ongeluk. Enigiemand met besonderhede oor die vragmotor word versoek om die Dutywa-polisiestasie te kontak by 047 489 1333. Alle inligting sal vertroulik hanteer word.”